P6_TA(2007)0080

Associeringsaftale EU/Det Andinske Fællesskab

Europa-Parlamentets henstilling til Rådet af 15. marts 2007 om forhandlingsmandat til en associeringsaftale mellem Den Europæiske Union og dens medlemsstater på den ene side og Det Andinske Fællesskab og dets medlemslande på den anden side (2006/2221(INI))

Europa-Parlamentet,

- de henviser til forslag til henstilling til Rådet af Luis Yañez-Barnuevo García for PSE-Gruppen om forhandlingsdirektiverne for en associeringsaftale mellem Den Europæiske Union og dens medlemsstater på den ene side og Det Andinske Fællesskab og dets medlemsstater på den anden side (B6-0374/2006),

- der henviser til punkt 31 i Wien-erklæringen, som indeholder den afgørelse, Den Europæiske Union og Det Andinske Fællesskab traf på det fjerde topmøde mellem EU og Latinamerika og Caribien afholdt den 12. maj 2006 i Wien, om i løbet af 2006 at indlede en proces, som skal føre til forhandlinger om en associeringsaftale omfattende en politisk dialog, samarbejdsprogrammer og en handelsaftale,

- der henviser til afsnit V i traktaten om Den Europæiske Union,

- der henviser til sin beslutning af 15. november 2001 om et globalt partnerskab og en fælles strategi for forbindelserne mellem EU og Latinamerika [1],

- der henviser til sin holdning af 31. marts 2004 om forslag til Rådets afgørelse om indgåelse af en aftale om politisk dialog og samarbejde mellem Det Europæiske Fællesskab og dets medlemsstater på den ene side og Det Andinske Fællesskab og dets medlemslande Republikken Bolivia, Republikken Colombia, Republikken Ecuador, Republikken Peru og Den Bolivariske Republik Venezuela på den anden side [2],

- der henviser til sin beslutning af 27. april 2006 om et styrket partnerskab mellem Den Europæiske Union og Latinamerika [3],

- der henviser til Kommissionens henstilling om indledningen af forhandlinger med henblik på indgåelse af en associeringsaftale med Det Andinske Fællesskab og dets medlemsstater (SEK(2006)1625),

- der henviser til forretningsordenens artikel 114, stk. 3, og artikel 83, stk. 5,

- der henviser til betænkning fra Udenrigsudvalget og udtalelser fra Udviklingsudvalget og Udvalget om International Handel (A6-0025/2007),

A. der henviser til, at respekt for demokrati, retsstat og alle personers ubegrænsede ret til fri udøvelse af menneskerettighederne samt fuld respekt for borgernes civile og politiske rettigheder i de to regioner er afgørende betingelser for en associering mellem parterne,

B. der henviser til, at et grundlæggende element i aftalen er, at alle borgere, og navnlig de dårligst stillede som f.eks. de oprindelige befolkninger, garanteres fuld ret til at udøve deres grundlæggende rettigheder og til øget deltagelse på det sociale og politiske område,

C. der henviser til den indsats og beredvillighed, som Det Andinske Fællesskab har lagt for dagen i forbindelse med indgåelsen af en associeringsaftale med EU, til trods for de interne vanskeligheder, som det har stået over for,

D. der henviser til, at det af retningslinjerne for forhandlingerne om den kommende aftale bør fremgå helt klart, at der er tale om indgåelse af en samlet associeringsaftale mellem parterne, dvs. at denne aftale både skal omfatte den politiske dialog, som indgår i et reelt partnerskab, samarbejdsprogrammer og etableringen af et frihandelsområde, der skal være til gavn for samtlige borgere i de to regioner,

E. der henviser til, at Bolivias, Colombias, Ecuadors og Perus præsidenter mødtes den 13. juni 2006 i Quito, at de reagerede positivt på det, der blev fremsat krav om i Wien, og at de blev enige om at styrke deres vilje til integration og fremme processen, der sigter mod at indlede forhandlingerne om en associeringsaftale mellem Det Andinske Fællesskab og EU,

F. der henviser til, at oprettelsen af Den Euro-Latinamerikanske Parlamentariske Forsamling (EuroLat) har været et afgørende skridt i retning af en styrkelse af den demokratiske legitimitet og den politiske dimension i forbindelserne mellem EU og Latinamerika, navnlig forbindelserne mellem EU og Det Andinske Fællesskab, og at denne forsamling fremover vil være et permanent forum for den politiske dialog mellem de to regioner,

G. der henviser til, at der ikke i forhandlingsdirektiverne for den kommende aftale må ses bort fra de alvorlige mangler på det økonomiske, politiske og sociale område i flertallet af de andinske lande, ligesom der heller ikke må ses bort fra forskellene i udviklingsgrad mellem de to regioner eller fra de særlige kendetegn, der gør sig gældende for de indbyrdes økonomiske relationer mellem landene i Det Andinske Fællesskab,

H. der henviser til, at der skal drages omsorg for, at de flerårige instrumenter for EU's finansielle programmering er forenelige med gennemførelsen af millenniumudviklingsmålene i regionen,

1. henstiller til Rådet:

a) at forhandlingsmandatet udtrykkeligt kommer til at indeholde det retsgrundlag, som den nye associeringsaftale skal indgås på, og som bør EF-traktatens artikel 310 sammenholdt med artikel 300, stk. 2, første afsnit, første punktum, og artikel 300, stk. 3, andet afsnit,

b) at det i forhandlingsmandatet præciseres, at målene med associeringsaftalen mellem EU og Det Andinske Fællesskab bør omfatte rettidig oprettelse af et frihandelsområde, politisk dialog og samarbejde samt fremme af en bæredygtig menneskelig udvikling, social samhørighed, konsolidering af demokratiet og retsstaten og fuld respekt for menneskerettighederne og de borgerlige, politiske, økonomiske og sociale rettigheder uden at tilsidesætte den kulturelle og miljømæssige dimension af disse rettigheder,

c) at retningslinjerne indeholder klare signaler om støtte til medlemmerne af Det Andinske Fællesskab i deres bestræbelser på at udbygge den regionale integration på alle områder ved at støtte en aftale mellem regionale blokke, der dog ikke udelukker den differentierede behandling, som integrationsprocessen inden for Det Andinske Fællesskab forudsætter,

d) at retningslinjerne fastlægger de centrale emner for dagsordenen og den politiske dialog, herunder en ajourføring af målene og emnerne med hensyn til demokratisk regeringsførelse og stabilisering, bekæmpelse af korruption, straffrihed og terrorisme, navnlig narkoterrorisme og forbindelsen til organiseret kriminalitet, fredsbevaring og beskyttelse af sikkerheden samt konfliktstyring, og at de også omfatter nye centrale emner som fattigdomsbekæmpelse, støtte til den sociale samhørighed, migration og personudvekslinger, samt at de indeholder forslag til konkrete foranstaltninger på områder som vedtagelse af fælles standpunkter i internationale fora og i FN,

e) at fastsætte, at medlemmerne af det blandede parlamentariske udvalg EU-Det Andinske Fællesskab, som vil blive nedsat i henhold til den nye associeringsaftale, udpeges blandt medlemmerne af Europa-Parlamentet og Det Andinske Parlament, der samtidig er medlemmer af EuroLat, som et konkret udtryk for støtte til den regionale integration i Andes-regionen og det biregionale strategiske partnerskab mellem EU og Latinamerika og Caribien,

f) at prioritere EU- foranstaltninger, navnlig på uddannelses- og sundhedsområdet,

g) at fremme sociale organisationers og civilsamfundets strukturerede deltagelse inden for de områder, som er omfattet af associeringsaftalen og den tilhørende forhandlingsproces, gennem fastlæggelse af mekanismer for dialog, sikring af gennemsigtighed og passende adgang til information, og at foreslå, at der afholdes regelmæssige konferencer med repræsentanter for disse organisationer og civilsamfundet i EU og i Det Andinske Fællesskab, og at disse repræsentanter får observatørstatus på ministermøderne, samt at deres aktive deltagelse i de relevante fora, udvalg og underudvalg inden for enkeltsektorer fremmes,

h) at forhandlingsmandatet især kommer til at afspejle enigheden mellem EU og Det Andinske Fællesskab om det fælles ansvar for bekæmpelse af handelen med ulovlige stoffer gennem en mere intensiv og specifik politisk dialog om bekæmpelse af sådanne stoffer, og de sociale, økonomiske og miljømæssige konsekvenser ved gennemførelsen af de foreslåede foranstaltninger, især støtte til fremme af alternative afgrøder og markedsadgang for disse, til alternativ beskæftigelse og til de særlige kontrolordninger, der gradvist skal imødegå og begrænse lovovertrædelser i forbindelse med hvidvaskning af penge og våbenhandel,

i) at sikre, at den kommende associeringsaftale kommer til at omfatte den såkaldte demokratiklausul og andre bestemmelser af social karakter (i forbindelse med de arbejdstagerrettigheder, der optræder i Den Internationale Arbejdsorganisations konventioner, særlig konvention 169 om oprindelige folk og stammefolk i selvstændige lande, beskyttelse af værdige arbejdsvilkår, ikke-forskelsbehandling og ligestilling mellem kvinder og mænd på arbejdsmarkedet samt udryddelse af børnearbejde) samt miljøbestemmelser, og at der især henvises til de konkrete ordninger, der skal sikre, at de nævnte bestemmelser er operative, og at der navnlig garanteres kontinuitet i og forbedringer af arbejdsmarkeds- og miljøincitamenterne som led i GSP [4], herunder GSP+, og endelig at det foreskrives, at der udarbejdes en årsrapport til Europa-Parlamentet om Kommissionens opfølgning,

j) at der i retningslinjerne, for så vidt angår bestemmelserne vedrørende udviklingssamarbejdet i den nye aftale, hvis sigte er at nå millenniumudviklingsmålene, tages behørigt hensyn til de særlige forhold i Andes-regionen, og tages udgangspunkt i, at opbygning af menneskelige ressourcer er afgørende for at kunne overvinde fattigdommen i regionen, idet der lægges særlig vægt på uddannelse, forskning, videnskab og teknologi, kultur, hvor der samtidig tilskyndes til flere udvekslinger på disse områder, samt beskyttelse af den offentlige sundhed, økosystemerne og den biologiske mangfoldighed,

k) at understrege behovet for at sikre konsekvens i politikken for udviklingssamarbejde i overensstemmelse med princippet i EF-traktatens artikel 178, fælleserklæringen fra Rådet og repræsentanterne for medlemsstaternes regeringer, forsamlet i Rådet, Europa-Parlamentet og Kommissionen om den europæiske konsensus om udvikling [5] og Rådets konklusioner om hensyntagen til udviklingsspørgsmål i beslutningstagningen [6],

l) at fremhæve nødvendigheden af, at der i retningslinjerne i fuldt omfang tages hensyn til det prioriterede mål om at bekæmpe fattigdommen, uligheden, den sociale udstødelse og alle former for forskelsbehandling på grund af køn og etnisk oprindelse, og fastlægges en overordnet strategi for en integreret udvikling og en politik, der kan garantere lige muligheder og bedre leve- og arbejdsvilkår for alle, herunder de oprindelige folks økonomiske og kulturelle rettigheder, samt bedre adgang til uddannelse, og sundhed,

m) at styrke de interne ordninger og fælles foranstaltninger som led i associeringen, således at udviklingsstrategiernes muligheder udnyttes bedst muligt gennem støtte til fælles udviklingsprojekter, navnlig blandt de indvandrere, der er bosat i EU,

n) at pointere, at de udenlandske investeringer er en afgørende faktor for den økonomiske udvikling i begge regioner, og understrege, at de europæiske virksomheder, som investerer i Det Andinske Fællesskab, bør anvende de samme standarder for arbejdsvilkår og investeringer, som de overholder i EU, og at investorernes retssikkerhed bør garanteres med udgangspunkt i den internationale privatret og under fuld overholdelse af princippet om den nationale suverænitet over naturressourcerne,

o) at indsætte bestemmelser i den kommende aftale vedrørende migration med henblik på at styrke lovlige migranters grundlæggende, arbejdsretlige og borgerlige rettigheder, navnlig deres sociale sikring, ligegyldigt hvor de befinder sig, og etablere mekanismer, der kan gøre det lettere, billigere, sikrere og mere gennemskueligt at overføre midler, samtidig med at de grundlæggende migrationsårsager søges afhjulpet,

p) at betragte målene om støtte til den regionale integration i den andinske region — navnlig integrationen af de fysiske infrastrukturer og infrastrukturerne for transport, kommunikation og energi — som mål for det fremtidige mandat for Den Europæiske Investeringsbanks indsats i Latinamerika og Asien, så denne institutions arbejde kan udgøre et effektivt supplement til den nye aftale,

q) at der i retningslinjerne tages højde for en styrkelse af den støtte, EU yder til integrationen og reformerne i den andinske region, samt for en styrkelse af rammebestemmelserne og institutionerne, så disse kan blive mere effektive, repræsentative og legitime, især hvad angår fjernelse af hindringerne for samhandelen, den frie bevægelighed for personer, de fælles politikker, samt harmonisering af lovgivningen, hvor der også lægges vægt på de europæiske erfaringer med strukturfondene, regionalfonden og Samhørighedsfonden,

r) i forhandlingsmandatet at fastlægge, at konsekvensundersøgelsen vedrørende sociale og miljømæssige forhold skal forelægges ved forhandlingernes begyndelse og indgå som et referencedokument i dagsordenen for forhandlingerne,

s) at indgå en omfattende og afbalanceret associeringsaftale med Det Andinske Fællesskab, der bygger på tre søjler: en politisk og institutionel del, der styrker den demokratiske dialog og det politiske samarbejde, en samarbejdsdel, der fremmer bæredygtig økonomisk og social udvikling, og en handelsdel, der fuldt ud tager hensyn til de specifikke udviklingsmål i landene i Det Andinske Fællesskab,

t) at retningslinjerne sigter mod en gradvis og gensidig liberalisering af samhandelen på grundlag af retfærdighed og gensidige fordele og med udgangspunkt i komplementaritet og solidaritet henblik på at sikre, at den kommende aftale begrænser de nuværende asymmetrier mellem EU og Det Andinske Fællesskab og mellem dettes medlemslande indbyrdes, og at der derfor sigtes mod en særbehandling med differentierede og fleksible frister, afhængigt af de andinske landes tilsagn om regional integration og de reelt opnåede forbedringer af konkurrenceevnen, og at det er nødvendigt, at der ydes en omfattende støtte til omlægningen af produktionssystemet og til konkurrenceevnen i landenes økonomi gennem samarbejdsinstrumenter med sigte på udvikling, såsom teknologioverførsel, medtagelse af krav om nationalt indhold i oprindelsesbestemmelserne og udarbejdelse af programmer for samarbejde og teknisk bistand, samtidig med at der gøres en indsats for at fremme et stabilt retsgrundlag, der sikrer investeringerne og parternes økonomiske og kommercielle forbindelser,

u) at tillægge forhandlingerne om et frihandelsområde mellem EU og Det Andinske Fællesskab afgørende betydning for styrkelsen af EU's rolle som Latinamerikas handels- og investeringspartner og for fremme af integrationen mellem de to kontinenter, og sikre, at disse forhandlinger følges op med en udvidelse af USA's bilaterale handelsaftaler og dets forslag om et frihandelsområde,

v) at tage hensyn til, at indgåelsen af en associeringsaftale med Det Andinske Fællesskab om oprettelse af et interregionalt euro-latinamerikansk associeringsområde er et vigtigt strategisk mål for EU's forbindelser udadtil i en international sammenhæng præget af øget indbyrdes afhængighed, økonomisk vækst, fremkomst af nye økonomiske magter og en række globale udfordringer, som går på tværs af de nationale grænser, som f.eks. sikkerhed, global økonomisk styring, miljø og fattigdomsbekæmpelse,

w) at støtte etableringen af et interregionalt euro-latinamerikansk associeringsområde i fuld overensstemmelse med den nye gennemsigtighedsmekanisme og de gældende rettigheder og pligter under Verdenshandelsorganisationen (WTO), særlig artikel XXIV og artikel V i den almindelige overenskomst om told og udenrigshandel (GATT), og på den måde bidrage til at styrke det multilaterale handelssystem,

x) at der ikke forekommer nogen udtrykkelig eller stiltiende betingelse, som gør indgåelsen af den fremtidige aftale mellem EU og Det Andinske Fællesskab afhængig af en forudgående afslutning af WTO-forhandlingsrunden, uden at dette dog forhindrer, at aftalen til sin tid kommer til at omfatte de resultater fra Doha-arbejdsprogrammet, som er forenelige med det endelige mål, nemlig at føre associeringen mellem EU og Det Andinske Fællesskab ud i livet, og at dette kommer til at tjene som et håndgribeligt og afgørende bevis på støtten til den regionale integration i den andinske region,

y) at forhandle sig frem til én enkelt og samlet handelsaftale, som rækker ud over forhandlingsparternes nuværende og fremtidige WTO-forpligtelser, og at der etableres et interregionalt euro-latinamerikansk associeringsområde efter en overgangsperiode, som er i overensstemmelse med WTO's krav, og som uden at udelukke nogen sektor og med så få restriktioner som muligt tager højde for udviklingsgraden og visse produkters særlige følsomhed,

z) at være særlig opmærksom på EU's og Det Andinske Fællesskabs fælles vurdering af den regionale økonomiske integration i Det Andinske Fællesskab, som peger i retning af en række vigtige konkrete konklusioner set ud fra et operationelt synspunkt, der tager sigte på at styrke, udvikle og fuldende Det Andinske Fællesskabs toldunion og fælles indre marked, som begge har afgørende betydning for forhandlingerne om og indgåelsen af en effektiv frihandelsaftale mellem de to regioner,

a a) som et vigtigt skridt til sikring af en tilfredsstillende afvikling af forhandlingerne at tage særligt hensyn til Det Andinske Fællesskabs planlagte initiativer med henblik på at styrke den regionale økonomiske integration, og navnlig de initiativer, der vedrører told på produkter fra EU og forenkling og harmonisering af toldsystemerne, samt initiativer inden for servicesektoren og sektoren for grænseoverskridende vejtransport,

a b) at tilbyde fornuftige nye muligheder for markedsadgang inden for landbrugssektoren, som er en afgørende sektor for udviklingen i Det Andinske Fællesskab, men at tage med i betragtning, at EU's fleksibilitet inden for landbrugssektoren også bør afhænge af de fremskridt, der gøres på andre områder, f.eks. med hensyn til markedsadgang for ikke-landbrugsprodukter og tjenesteydelser, samt med hensyn til andre landbrugsspørgsmål, der ikke vedrører markedsadgang

a c) at tage hensyn til, hvor vigtigt det er at garantere universel adgang til væsentlige tjenester og de enkelte staters ret til at indføre bestemmelser og følgelig at træde varsomt under forhandlingerne om liberalisering af handelen med tjenesteydelser i overensstemmelse med artikel V i GATS for at sikre reelle forbedringer med hensyn til de hidtil aftalte og anvendte liberaliseringskrav og behovet for et klart og gennemskueligt regelværk, samt at afholde sig fra at fremsætte forslag eller acceptere anmodninger inden for offentlig sundhed og uddannelse,

a d) at det i betragtning af, at de tvistbilæggelsesmekanismer, der indgår i lignende handelsaftaler, som Fællesskabet har indgået med tredjelande, ikke anvendes effektivt, opfordrer Kommissionen til at fremsætte forslag til nye metoder til udvikling af en mere effektiv ordning for bilæggelse af tvister, som åbner mulighed for at træffe afgørelse i tvister, som kan opstå på områder omfattet af frihandelsaftalen,

a e) nøje at undersøge behovet for, at både EU og Latinamerika principielt tilstræber, at der i sidste instans er overensstemmelse mellem de forskellige aftaler mellem de to regioner, som allerede er indgået eller som befinder sig i forhandlingsfasen, med henblik på at undgå, at den stadig større overlapning af de mange bilaterale, regionale og multilaterale liberaliseringsforpligtelser og regelsæt i Latinamerika skaber utilsigtede hindringer for handel og investering,

a f) i retningslinjerne at fremme et system, der styrker oprettelsen af små og mellemstore virksomheder som afgørende element for økonomisk udvikling, øget beskæftigelse og social velfærd, og med henblik på bekæmpelse af arbejdsløshed at fremme udviklingen af små og mellemstore virksomheder gennem muligheder for lån på lempelige vilkår og at udvikle støtteprogrammer for virksomheder, som beskæftiger sig med innovation,

a g) at drage omsorg for, at Kommissionen orienterer Europa-Parlamentet udtømmende, om nødvendigt på fortrolig basis, om både udkast til forhandlingsdirektiver og de endeligt vedtagne forhandlingsdirektiver;

2. pålægger sin formand at sende denne henstilling til Rådet og til orientering til Kommissionen samt til medlemsstaternes og Det Andinske Fællesskabs regeringer og parlamenter.

[1] EFT C 140 E af 13.6.2002, s. 569.

[2] EUT C 103 E af 29.4.2004, s. 543.

[3] EUT C 296 E af 6.12.2006, s. 123.

[4] Rådets forordning (EF) nr. 980/2005 af 27. juni 2005 om anvendelse af et arrangement med generelle toldpræferencer (EUT L 169 af 30.6.2005, s. 1).

[5] EUT C 46 af 24.2.2006, s. 1.

[6] Konklusioner fra Rådet (almindelige anliggender og eksterne forbindelser) den 16.- 17. oktober 2006. Dokument nr. 13735/06.

--------------------------------------------------